title: 2010/233/: Komisijas Lēmums ( 2010. gada 26. aprīlis ), ar ko izveido vienotā Eiropas līgumtiesību modeļa ekspertu grupu

text:
               27.4.2010

               LV

               Eiropas Savienības Oficiālais Vēstnesis

               L 105/109

         KOMISIJAS LĒMUMS
   (2010. gada 26. aprīlis),
   ar ko izveido vienotā Eiropas līgumtiesību modeļa ekspertu grupu
   (2010/233/ES)
   EIROPAS KOMISIJA,
   ņemot vērā Līgumu par Eiropas Savienības darbību,
   tā kā:

               (1)

               Eiropadome 1999. gada oktobrī Tamperē lūdza Komisijai izpētīt nepieciešamību saskaņot materiālo tiesību aktus civiltiesību jomā.

               (2)

               Komisija 2001. gadā pieņēma Paziņojumu par Eiropas līgumtiesībām (1), kura mērķis bija sākt apspriešanos par iespējamām problēmām un rīcību līgumtiesību jomā; saņemtās atbildes norādīja uz vienprātību, ka ir nepieciešams uzlabot Savienības tiesību aktu saskaņotību līgumtiesību jomā, lai nodrošinātu to vienotu piemērošanu un iekšējā tirgus netraucētu darbību.

               (3)

               Komisija 2003. gadā izdeva rīcības plānu ar nosaukumu “Saskaņotākas Eiropas līgumtiesības” (2), kurā ierosināja uzlabot Savienības tiesību aktu līgumtiesību jomā kvalitāti un saskaņotību, izveidojot vienotu Eiropas līgumtiesību modeli, kas būtu Savienības mēroga nesaistošs atsauces dokuments, kurā apkopoti principi, definīcijas un paraugnoteikumi, kas izmantojami, pārskatot esošos Savienības tiesību aktus un sagatavojot jaunus tiesību aktus līgumtiesību jomā.

               (4)

               Piešķirot dotāciju Pētniecības 6. pamatprogrammas ietvaros, Komisija 2005. gadā finansēja sagatavošanās pasākumu – Eiropas zinātnieku akadēmisko tīklu jautājuma padziļinātai juridiskai izpētei, kura gaitā tika sagatavots akadēmisks vienotā modeļa projekts (turpmāk – vienotā modeļa projekts).

               (5)

               Stokholmas programmā 2010.–2014. gadam Komisija ir aicināta iesniegt priekšlikumu par vienoto Eiropas līgumtiesību modeli, kam būtu jākļūst par nesaistošu pamatprincipu, definīciju un paraugnoteikumu kopumu, ko izmantotu likumu izstrādātāji Savienības mērogā, lai nodrošinātu lielāku saskaņotību un kvalitāti likumdošanas procesā.

               (6)

                  Eiropa 2020 Stratēģijā gudrai, ilgtspējīgai un integrējošai izaugsmei (3) ir atzīta nepieciešamība atvieglot un padarīt lētāku uzņēmumiem un patērētājiem līgumu noslēgšanu ar partneriem citās ES valstīs, cita starpā virzoties uz fakultatīvo Eiropas līgumtiesību izveidi.

               (7)

               Tāpēc ir jāizveido ekspertu grupa civiltiesību, un jo īpaši līgumtiesību, jomā un jānosaka tās uzdevumi un uzbūve.

               (8)

               Ekspertu grupai jāpalīdz Komisijai sagatavot priekšlikumu par vienoto Eiropas līgumtiesību modeli, ietverot arī patērētāju tiesības un komerciālās līgumtiesības, izmantojot vienotā modeļa projektu par sākumpunktu un ņemot vērā gan citus pētniecības darbus šajā jomā, gan Savienības acquis. Grupai jo īpaši jāpalīdz Komisijai izvēlēties tās vienotā modeļa projekta daļas, kas tieši vai netieši saistītas ar līgumtiesībām, kā arī pārstrukturēt, pārskatīt un papildināt izvēlētās tēmas.

               (9)

               Grupā ir jābūt augsti kvalificētiem ekspertiem civiltiesību, un jo īpaši līgumtiesību, jomā, kas iecelti privātpersonas statusā.

               (10)

               Neskarot Komisijas drošības noteikumus, kas izklāstīti Komisijas Lēmuma 2001/844/EK, EOTK, Euratom (4) pielikumā, ir jāparedz noteikumi par to, kā grupas dalībnieki drīkst izpaust informāciju.

               (11)

               Grupas locekļu personas dati jāapstrādā saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (5).

               (12)

               Ir lietderīgi noteikt šā lēmuma piemērošanas termiņu. Komisija savlaicīgi apsvērs piemērošanas termiņa pagarināšanas lietderību,

         IR NOLĒMUSI ŠĀDI.
   1. pants
   Vienotā Eiropas līgumtiesību modeļa ekspertu grupa
   Ar šo izveido ekspertu grupu “Vienotā Eiropas līgumtiesību modeļa ekspertu grupa”, turpmāk – “grupa”.
   2. pants
   Uzdevums
   Grupas uzdevums ir palīdzēt Komisijai sagatavot vienotā Eiropas līgumtiesību modeļa priekšlikumu, ietverot patērētāju tiesības un komerciālās līgumtiesības, un jo īpaši:

               a)

               izvēlēties tās vienotā modeļa projekta daļas, kas tieši vai netieši saistītas ar līgumtiesībām; un

               b)

               pārstrukturizēt, pārskatīt un papildināt izvēlētās vienotā modeļa projekta tēmas, ņemot vērā gan citus pētniecības darbus šajā jomā, gan Savienības acquis.

         3. pants
   Apspriešanās
   Komisija var apspriesties ar grupu par visiem jautājumiem, kas saistīti ar vienotā Eiropas līgumtiesību modeļa priekšlikuma sagatavošanu.
   4. pants
   Dalībnieki un to iecelšana
   1.   Grupā ir ne vairāk kā 20 dalībnieku.
   2.   Dalībniekus no izcilu civiltiesību, un jo īpaši līgumtiesību, speciālistu vidus ieceļ Tiesiskuma, brīvības un drošības ģenerāldirektorāta ģenerāldirektors. Grupas dalībniekus ieceļ, pēc iespējas nodrošinot pienācīgu līdzsvaru attiecībā uz dalībnieku kvalifikāciju, ģeogrāfisko izcelsmi un dzimumu.
   3.   Grupas dalībniekus ieceļ amatā privātpersonas statusā; viņi rīkojas neatkarīgi un sabiedrības interesēs.
   4.   Grupā jābūt šādu kategoriju ekspertiem:

               —

               zinātnes un izpētes organizācijas, augstskolas,

               —

               praktizējoši juristi,

               —

               eksperti, kas pārstāv pilsonisko sabiedrību.

         5.   Grupas dalībniekus ieceļ amatā uz laiku līdz 2012. gada 26. aprīlim.
   6.   Grupas dalībnieki nevar nozīmēt savā vietā aizstājējus, izņemot, ja Komisija tam piekrīt.
   7.   To locekļu vietā, kuri vairs nespēj pilnvērtīgi darboties grupā, atkāpjas no amata vai neatbilst nosacījumiem šā panta 3. punktā vai Līguma 339. pantā, uz atlikušo pilnvaru laiku var iecelt citus locekļus.
   8.   Dalībnieki paraksta apņemšanos darboties sabiedrības interesēs un deklarāciju, kurā norāda tās intereses, kas varētu apdraudēt viņu objektivitāti, vai arī paziņo, ka tiem šādu interešu nav.
   9.   Dalībnieku vārdus un uzvārdus publicē Komisijas ekspertu grupu reģistrā Tiesiskuma, brīvības un drošības ģenerāldirektorāta tīmekļa vietnē. Locekļu vārdus un uzvārdus apkopo, apstrādā un publicē atbilstīgi Regulai (EK) Nr. 45/2001.
   10.   Dalībnieki, kuri nevēlas publiskot savu vārdu un uzvārdu, var lūgt atkāpties no šā noteikuma. Lūgumu nepubliskot ekspertu grupas dalībnieka vārdu un uzvārdu uzskata par pamatotu, ja publicēšana varētu apdraudēt viņa vai viņas drošību vai integritāti vai nevajadzīgi ietekmēt viņa vai viņas privāto dzīvi.
   5. pants
   Darbība
   1.   Grupu vada Komisija.
   2.   Vienojoties ar Komisiju, var izveidot apakšgrupas īpašu jautājumu izskatīšanai atbilstoši grupai noteiktajām pilnvarām. Šādas apakšgrupas likvidē, tiklīdz to uzdevums ir izpildīts.
   3.   Ja tas ir lietderīgi un/vai nepieciešami, Komisijas pārstāvis var lūgt piedalīties darba grupas vai apakšgrupas darbā ekspertus, kuri nav grupas dalībnieki, bet kuri ir īpaši kompetenti kādā darba kārtībā izskatāmā jautājumā, vai novērotājus, jo īpaši no Eiropas Parlamenta un Padomes.
   4.   Grupas vai tās apakšgrupu apspriedēs iegūto informāciju neizpauž, ja Komisija uzskata, ka tā ir saistīta ar konfidenciāliem jautājumiem.
   5.   Grupas un tās apakšgrupu sanāksmes parasti notiek Komisijas telpās saskaņā ar Komisijas noteiktām procedūrām un grafiku. Sekretariāta pakalpojumus nodrošina Komisija. Darba grupas un tās apakšgrupu sanāksmēs var piedalīties procesos ieinteresēti Komisijas ierēdņi.
   6.   Grupa pieņem darba reglamentu, pamatojoties uz Komisijas pieņemto ekspertu grupu darba standarta reglamentu.
   7.   Komisija var publicēt grupas darba kopsavilkumu, secinājumu, secinājuma daļu vai darba dokumentu attiecīgā dokumenta oriģinālvalodā.
   6. pants
   Sanāksmju izdevumi
   1.   Darba grupā iesaistītajiem dalībniekiem netiek maksāta atlīdzība par sniegtajiem pakalpojumiem.
   2.   Komisija dalībniekiem atlīdzina ceļa izdevumus un attiecīgā gadījumā uzturēšanās izdevumus, kas ir saistīti ar grupas darbu, atbilstīgi Komisijas noteikumiem par kompensācijām neatkarīgajiem ekspertiem.
   3.   Sanāksmju izdevumus atlīdzina atbilstīgi gada budžetam, ko grupai piešķīruši atbildīgie Komisijas dienesti.
   7. pants
   Piemērojamība
   Šo lēmumu piemēro līdz 2012. gada 26. aprīlim.

      Briselē, 2010. gada 26. aprīlī

            Komisijas vārdā –

            priekšsēdētājs

         José Manuel BARROSO

      (1)  OV C 255, 13.9.2001., 1. lpp.

      (2)  OV C 63, 15.3.2003., 1. lpp.

      (3)  COM(2010) 2020, galīgā redakcija, 23. lpp.

      (4)  OV L 317, 3.12.2001., 1. lpp.

      (5)  OV L 8, 12.1.2001., 1. lpp.


title: 2005/206/EK: Padomes Lēmums (2005. gada 28. februāris) par papildprotokola parakstīšanu un pagaidu piemērošanu Nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai

text:
               15.3.2005

               LV

               Eiropas Savienības Oficiālais Vēstnesis

               L 68/32

         PADOMES LĒMUMS
   (2005. gada 28. februāris)
   par papildprotokola parakstīšanu un pagaidu piemērošanu Nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai
   (2005/206/EK)
   EIROPAS SAVIENĪBAS PADOME,
   ņemot vērā Eiropas Kopienas dibināšanas līgumu, un jo īpaši tā 310. pantu saistībā ar 300. panta 2. punkta pirmās daļas otro teikumu,
   ņemot vērā 2003. gada Pievienošanās aktu un jo īpaši tā 6. panta 2. punktu,
   ņemot vērā Komisijas priekšlikumu,
   tā kā:

               (1)

               Padome 2004. gada 26. aprīlī pilnvaroja Komisiju Eiropas Kopienas un tās dalībvalstu vārdā apspriest ar Dienvidāfrikas Republiku papildprotokolu Nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses (1), lai ņemtu vērā desmit jauno dalībvalstu pievienošanos Eiropas Savienībai.

               (2)

               Komisija ir veiksmīgi noslēgusi šīs sarunas.

               (3)

               Papildprotokola, kas tika apspriests ar Dienvidāfrikas Republiku, 10. panta 2. punkts paredz piemērot papildprotokolu uz laiku līdz tā spēkā stāšanās dienai.

               (4)

               Papildprotokols būtu jāparaksta Kopienas vārdā un jāpiemēro uz laiku, ievērojot tā noslēgšanu,

         IR NOLĒMUSI TURPMĀKO.
   1. pants
   Ar šo Padomes priekšsēdētājs ir pilnvarots izraudzīties personu(-as), kam ir tiesības Kopienas un tās dalībvalstu vārdā parakstīt papildprotokolu Nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai.
   Papildprotokola teksts ir pievienots šim lēmumam.
   2. pants
   Papildprotokolu piemēro provizoriski, ievērojot tā noslēgšanu.

      Briselē, 2005. gada 28. februārī

            Padomes vārdā —

            priekšsēdētājs

         F. BODEN

      (1)  OV L 127, 29.4.2004., 109. lpp.
   PAPILDPROTOKOLS
   nolīgumam par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses, lai ņemtu vērā Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai

               BEĻĢIJAS KARALISTE,

               ČEHIJAS REPUBLIKA,

               DĀNIJAS KARALISTE,

               VĀCIJAS FEDERATĪVĀ REPUBLIKA,

               IGAUNIJAS REPUBLIKA,

               GRIEĶIJAS REPUBLIKA,

               SPĀNIJAS KARALISTE,

               FRANCIJAS REPUBLIKA,

               ĪRIJA,

               ITĀLIJAS REPUBLIKA,

               KIPRAS REPUBLIKA,

               LATVIJAS REPUBLIKA,

               LIETUVAS REPUBLIKA,

               LUKSEMBURGAS LIELHERCOGISTE,

               UNGĀRIJAS REPUBLIKA,

               MALTAS REPUBLIKA,

               NĪDERLANDES KARALISTE,

               AUSTRIJAS REPUBLIKA,

               POLIJAS REPUBLIKA,

               PORTUGĀLES REPUBLIKA,

               SLOVĒNIJAS REPUBLIKA,

               SLOVĀKIJAS REPUBLIKA,

               SOMIJAS REPUBLIKA,

               ZVIEDRIJAS KARALISTE,

               LIELBRITĀNIJAS UN ZIEMEĻĪRIJAS APVIENOTĀ KARALISTE,

         še turpmāk – “dalībvalstis”, kuras pārstāv Eiropas Savienības Padome,
   un
   EIROPAS KOPIENA,
   še turpmāk – “Kopiena”,
   un
   DIENVIDĀFRIKAS REPUBLIKA,
   še turpmāk kopā sauktas – “Līgumslēdzējas puses”,
   ŅEMOT VĒRĀ, ka Nolīgums par tirdzniecību, attīstību un sadarbību starp Eiropas Kopienu un tās dalībvalstīm, no vienas puses, un Dienvidāfrikas Republiku, no otras puses (še turpmāk – “NTAS”), tika parakstīts Pretorijā 1999. gada 11. oktobrī un stājās spēkā 2004. gada 1. maijā;
   ŅEMOT VĒRĀ, ka Līgums par Čehijas Republikas, Igaunijas Republikas, Kipras Republikas, Latvijas Republikas, Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanos Eiropas Savienībai tika parakstīts Atēnās 2003. gada 16. aprīlī un stājās spēkā 2004. gada 1. maijā;
   ŅEMOT VĒRĀ, ka saskaņā ar 2003. gada Pievienošanās akta 6. panta 2. punktu par jauno Līgumslēdzēju pušu pievienošanos NTAS vienojas, noslēdzot protokolu minētajam nolīgumam,
   IR VIENOJUŠĀS PAR TURPMĀKO.
   1. pants
   Ar šo Čehijas Republika, Igaunijas Republika, Kipras Republika, Latvijas Republika, Lietuvas Republika, Ungārijas Republika, Maltas Republika, Polijas Republika, Slovēnijas Republika un Slovākijas Republika (še turpmāk – “jaunās dalībvalstis”) kļūst par NTAS Līgumslēdzējām pusēm un tāpat kā pārējas Kopienas dalībvalstis attiecīgi ņem vērā un pieņem nolīguma un tam pievienoto pielikumu, protokolu un deklarāciju tekstus.
   I NODAĻA
   GROZĪJUMI NTAS TEKSTĀ, TOSTARP TĀ PIELIKUMOS UN PROTOKOLOS
   2. pants
   Valodas un oriģināleksemplāru skaits
   NTAS 108. pantu aizstāj ar šādu pantu:

      “108. pants
      Šis nolīgums ir sastādīts divos eksemplāros angļu, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu, zviedru valodā un Dienvidāfrikas Republikas oficiālajās valodās, izņemot angļu valodu, proti, Sepedi, Sesotho, Setswana, siSwati, Tshivenda, Xitsonga, Afrikaans, isiNdebele, isiXhosa un isiZulu valodā, un visi šie teksti ir vienlīdz autentiski.”

   3. pants
   Tarifu kvotas
   NTAS IV pielikuma 6. sarakstā tarifu kvotas attiecībā uz “kopējiem gataviem augļiem” un “kopējiem augļu maisījumiem” palielina attiecīgi par 1 225 tonnām un 340 tonnām.
   4. pants
   Izcelsmes noteikumi
   NTAS 1. protokolu groza šādi.

               1)

               Protokola 16. panta 4. punktu aizstāj ar šādu punktu:
               “4.   Preču pārvadājumu apliecības EUR1, kas izdotas retrospektīvi, jāvizē ar vienu no šādām frāzēm:

                           ES

                           “EXPEDIDO A POSTERIORI”

                           CS

                           “VYSTAVENO DODATEČNĚ”

                           DA

                           “UDSTEDT EFTERFØLGENDE”

                           DE

                           “NACHTRÄGLICH AUSGESTELLT”

                           ET

                           “TAGANTJÄRELE VÄLJA ANTUD”

                           EL

                           “ΕΚΔΟΘΕΝ ΕΚ ΤΩΝ ΥΣΤΕΡΩΝ”

                           EN

                           “ISSUED RETROSPECTIVELY”

                           FR

                           “DÉLIVRÉ A POSTERIORI”

                           IT

                           “RILASCIATO A POSTERIORI”

                           LV

                           “IZSNIEGTS RETROSPEKTĪVI”

                           LT

                           “RETROSPEKTYVUSIS IŠDAVIMAS”

                           HU

                           “KIADVA VISSZAMENŐLEGES HATÁLLYAL”

                           MT

                           “MAĦRUĠ RETROSPETTIVAMENT”

                           NL

                           “AFGEGEVEN A POSTERIORI”

                           PL

                           “WYSTAWIONE RETROSPEKTYWNIE”

                           PT

                           “EMITIDO A POSTERIORI”

                           SL

                           “IZDANO NAKNADNO”

                           SK

                           “VYDANÉ DODATOČNE”

                           FI

                           “ANNETTU JÄLKIKÄTEEN”

                           SV

                           “UTFÄRDAT I EFTERHAND””

                     ;

               2)

               Protokola 17. panta 2. punktu aizstāj ar šādu punktu:
               “2.   Šādā veidā izsniegtie dublikāti jāvizē ar vienu no šīm norādēm:

                           ES

                           “DUPLICADO”

                           CS

                           “DUPLIKÁT”

                           DA

                           “DUPLIKAT”

                           DE

                           “DUPLIKAT”

                           ET

                           “DUPLIKAAT”

                           EL

                           “ΑΝΤΙΓΡΑΦΟ”

                           EN

                           “DUPLICATE”

                           FR

                           “DUPLICATA”

                           IT

                           “DUPLICATO”

                           LV

                           “DUBLIKĀTS”

                           LT

                           “DUBLIKATAS”

                           HU

                           “MÁSODLAT”

                           MT

                           “DUPLIKAT”

                           NL

                           “DUPLICAAT”

                           PL

                           “DUPLIKAT”

                           PT

                           “SEGUNDA VIA”

                           SL

                           “DVOJNIK”

                           SK

                           “DUPLIKÁT”

                           FI

                           “KAKSOISKAPPALE”

                           SV

                           “DUPLIKAT””

                     .

               3)

               Protokola IV pielikumu aizstāj ar šādu pielikumu:

                  “IV PIELIKUMS
                  FAKTŪRAS DEKLARĀCIJA
                  Faktūras deklarācija, kuras teksts ir pievienots še turpmāk, jāsastāda saskaņā ar zemsvītras piezīmēm. Tomēr nav vajadzības reproducēt zemsvītras piezīmes.
                  Teksts spāņu valodā
                  El exportador de los productos incluidos en el presente documento [autorización aduanera no … (1).] declara que, salvo indicación en sentido contrario, estos productos gozan de un origen preferencial. … (2).
                  Teksts čehu valodā
                  Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených, mají tyto výrobky preferenční původ v … (2).
                  Teksts dāņu valodā
                  Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).
                  Teksts vācu valodā
                  Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anders angegeben, präferenzbegünstigte … (2) Ursprungswaren sind.
                  Teksts igauņu valodā
                  Käesoleva dokumendiga hõlmatud toodete eksportija (tolliameti kinnitus nr. … (1)) deklareerib, et need tooted on … (2) sooduspäritoluga, välja arvatud juhul kui on selgelt näidatud teisiti.
                  Teksts grieķu valodā
                  Ο εξαγωγέας των προϊόντων που καλύπτονται από το παρόν έγγραφο [άδεια τελωνείου υπ'αριθ … (1)] δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).
                  Teksts angļu valodā
                  The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.
                  Teksts franču valodā
                  L’exportateur des produits couverts par le présent document [autorisation douanière no … (1)] déclare que, sauf indication claire du contraire, ces produits ont l’origine préférentielle … (2).
                  Teksts itāļu valodā
                  L’esportatore delle merci contemplate nel presente documento [autorizzazione doganale n. … (1)] dichiara che, salvo indicazione contraria, le merci sono di origine preferenziale … (2).
                  Teksts latviešu valodā
                  To produktu eksportētājs, kuri ietverti šajā dokumentā (muitas atļauja Nr. … (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme no … (2).
                  Teksts lietuviešu valodā
                  Šiame dokumente išvardintų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.
                  Teksts ungāru valodā
                  A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő jelzés hianyában az áruk kedvezményes … (2) származásúak.
                  Teksts maltiešu valodā
                  L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).
                  Teksts holandiešu valodā
                  De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële … oorsprong zijn (2).
                  Teksts poļu valodā
                  Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.
                  Teksts portugāļu valodā
                  O abaixo-assinado, exportador dos produtos abrangidos pelo presente documento [autorização aduaneira n.o … (1)], declara que, salvo indicação expressa em contrário, estes produtos são de origem preferencial … (2).
                  Teksts slovēņu valodā
                  Izvoznik blaga, zajetega s tem dokumentom (pooblastilo carinskih organov št … (1)) izjavlja, da, razen če ni drugače jasno navedeno, ima to blago preferencialno … (2) poreklo.
                  Teksts slovāku valodā
                  Vývozca výrobkov uvedených v tomto dokumente (číslo povolenia … (1)) vyhlasuje, že okrem zreteľne označených, majú tieto výrobky preferenčný pôvod v … (2).
                  Teksts somu valodā
                  Tässä asiakirjassa mainittujen tuotteiden viejä (tullin lupa n:o … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … alkuperätuotteita (2).
                  Teksts zviedru valodā
                  Exportören av de varor som omfattas av detta dokument (tullmyndighetens tillstånd nr … (1)) försäkrar att dessa varor, om inte annat tydligt markerats, har förmånsberättigande … ursprung (2).
                  Teksts Dienvidāfrikas valodās
                  Bagwebi ba go romela ntle ditöweletöwa töeo di akaretöwago ke tokumente ye (Nomoro ya ditöwantle ya tumelelo … (1)) ba ipolela gore ntle le moo go laeditöwego, ditöweletöwa töe ke töa go töwa (2) ka tlhago.
                  Moromelli wa sehlahiswa ya sireleditsweng ke tokomane ena (tumello ya thepa naheng No … (1)) e hlalosa hore, ka ntle ha eba ho hlalositswe ka tsela e nngwe ka nepo, dihlahiswa tsena ke tsa … tshimoloho e kgethilweng (2).
                  Moromelantle wa dikuno tse di tlhagelelang mo lokwalong le (lokwalo lwa tumelelo ya kgethiso No … (1)) o tlhomamisa gore, ntle le fa go tlhagisitsweng ka mokgwa mongwe, dikuno tse ke tsa … dinaga tse di thokegang (2).
                  Umtfumeli ngaphandle walemikhicito lebalwe kulomculu (ngeligunya lalokutfunyelwa ngaphandle Nombolo … (1)) lophakamisa kutsi, ngaphandle kwalapho lekuboniswe khona ngalokucacile, lemikhicito … ngeyendzabuko lebonelelwako (2).
                  Muvhambadzi wa zwibveledzwa mashangoni a nnda, (zwibveledzwa) zwine zwa vha zwo ambiwaho kha ili linwalo (linwalo la u nea maanda la mithelo ya zwitundwannda kana zwirumelwannda la vhu … (1)), li khou buletshedza uri, nga nnda ha musi zwo ambiwa nga inwe ndila-vho, zwibveledzwa hezwi ndi zwa … vhubwo hune ha khou funeseswa kana u takaleleswa (2).
                  Muxavisela-vambe wa swikumiwa leswi nga eka tsalwa leri (Xibalo xa switundziwa xa Nomboro … (1)) u boxa leswaku, handle ka laha swi kombisiweke, swikumiwa leswi i swa ntiyiso swa xilaveko xa le henhla swinene (2).
                  Die uitvoerder van die produkte gedek deur hierdie dokument (doeanemagtiging No … (1)) verklaar dat, uitgesonderd waar andersins duidelik aangedui, hierdie produkte van … voorkeuroorsprong (2) is.
                  Umthumelli-phandle wemikhiqizo ebalwe kilencwadi (inomboro … (1) egunyaza imikhiqizo ephumako) ubeka uthi, ngaphandle kobana kutjengiswe ngendlela ethileko butjhatjhalazi, lemikhiqizo ine … mwelaphi enconyiswako (2).
                  Umthumeli weempahla ngaphandle kwelizwe wemveliso equkwa lolu xwebhu (iirhafu zempahla zesigunyaziso Nombolo … (1)) ubhengeza ukuthi, ngaphandle kwalapho kuboniswe ngokucacileyo, ezi mveliso … zezemvelaphi eyamkelekileyo kunezinye (2).
                  Umthumeli wempahla ebhaliwe kulo mqulu iNombolo … yokugunyaza yentela yempahla … (1) uyamemezela ukuthi, ngaphandle kokuthi kukhonjisiwe ngokusobala, le mikhiqizo iqhamuka … endaweni ekhethekileyo (2).
                  … (3)

                  (Vieta un datums)
                  … (4)

                  (Eksportētāja paraksts un, skaidri salasāmi, deklarācijas parakstītāja vārds)

         II NODAĻA
   PĀREJAS NOTEIKUMI
   5. pants
   Apspriedes
   Dienvidāfrikas Republika apņemas neiesniegt pieprasījumus, neizvirzīt prasības vai nenodot lietu izskatīšanai, kā arī negrozīt vai neatsaukt nevienu koncesiju atbilstīgi VVTT XXIV panta 6. punktam un XXVIII pantam saistībā ar Kopienas paplašināšanos. Tomēr līdz 2004. gada jūlija beigām Kopiena gatavojas apsvērt papildu apspriežu organizēšanu saskaņā ar NTAS 22. panta 2. punktu.
   6. pants
   Preces tranzītā vai pagaidu glabāšanā
   1.   Nolīguma noteikumi attiecas uz precēm, kas eksportētas no Dienvidāfrikas uz kādu no jaunajām dalībvalstīm vai no kādas jaunās dalībvalsts uz Dienvidāfriku, kas atbilst NTAS 1. protokola noteikumiem un kas pievienošanās dienā ir tranzītā vai pagaidu glabāšanā, muitas noliktavā vai brīvajā zonā Dienvidāfrikā vai attiecīgajā jaunajā dalībvalstī.
   2.   Šādos gadījumos piemēro preferenciālu režīmu, ja četru mēnešu laikā pēc pievienošanās dienas importētājvalsts muitas iestādēm iesniedz izcelsmes apliecinājumu, ko retrospektīvi izsniegušas eksportētājvalsts muitas iestādes.
   7. pants
   2004. gada kvotas
   Attiecībā uz 2004. gadu esošo tarifu kvotu apjoma pieaugumu aprēķina proporcionāli pamata daudzumiem, ņemot vērā laikposma daļu, kas pagājusi pirms 2004. gada 1. maija.
   III NODAĻA
   VISPĀRĪGIE UN NOBEIGUMA NOTEIKUMI
   8. pants
   Šis protokols ir NTAS sastāvdaļa.
   9. pants
   1.   Šo protokolu apstiprina Kopiena, Eiropas Savienības Padome dalībvalstu vārdā un Dienvidāfrikas Republika saskaņā ar savām procedūrām.
   2.   Līgumslēdzējas puses paziņo viena otrai par 1. punktā minēto attiecīgo procedūru pabeigšanu. Apstiprināšanas dokumentus deponē Eiropas Savienības Padomes Ģenerālsekretariātā.
   10. pants
   1.   Šis protokols stājas spēkā pirmā mēneša pirmajā dienā pēc dienas, kad deponē pēdējo apstiprināšanas dokumentu.
   2.   Šo protokolu provizoriski piemēro no 2004. gada 1. maija.
   11. pants
   Šis protokols ir sastādīts divos eksemplāros angļu, čehu, dāņu, franču, grieķu, holandiešu, igauņu, itāļu, latviešu, lietuviešu, maltiešu, poļu, portugāļu, slovāku, slovēņu, somu, spāņu, ungāru, vācu, zviedru valodā un Dienvidāfrikas Republikas oficiālajās valodās, izņemot angļu valodu, proti, Sepedi, Sesotho, Setswana, siSwati, Tshivenda, Xitsonga, Afrikaans, isiNdebele, isiXhosa un isiZulu valodā, un visi šie teksti ir vienlīdz autentiski.

            Dalībvalstu vārdā –

            Eiropas Kopienas vārdā –

            Dienvidāfrikas Republikas vārdā –

      (1)  Ja faktūras deklarāciju ir sastādījis atzīts eksportētājs protokola 20. panta nozīmē, tad šeit ir jāuzrāda atzīta eksportētāja atļaujas numurs. Ja faktūras deklarāciju nav sastādījis atzīts eksportētājs, tad vārdi iekavās ir jāizlaiž vai arī tiem paredzētā vieta ir jāatstāj tukša.

      (2)  Ir jānorāda produktu izcelsme. Gadījumā, ja faktūras deklarācija pilnībā vai daļēji attiecas uz produktiem, kuru izcelsmes vieta protokola 36. panta nozīmē ir Seūta un Melilja, eksportētājam tas ir skaidri jānorāda dokumentā, kurā izdara deklarāciju, ar zīmi “CM”.

      (3)  Šīs norādes var izlaist, ja informācija atrodama pašā dokumentā.

      (4)  Skatīt protokola 19. panta 5. punktu. Gadījumā, ja eksportētājam nav jāparakstās, atbrīvojums no pienākuma parakstīties nozīmē arī atbrīvojumu no pienākuma norādīt parakstītāja vārdu.”